Diari Oficial de la Generalitat Valenciana


Sumari del DOGV 7458, del 04-02-2015 (2015/803)

RESOLUCIÓ de 27 de gener de 2015, del director general de Producció Agrària i Ramaderia, per la qual es modifica la Resolució de 9 de desembre de 2014 per la qual s'aprova el Pla Anual Zoosanitari per a 2015 de la Comunitat Valenciana i altres actuacions complementàries.
-------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7458

Data del DOGV
:   04-02-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/803


Data del document
:   27-01-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 27 de gener de 2015, del director general de Producció Agrària i Ramaderia, per la qual es modifica la Resolució de 9 de desembre de 2014 per la qual s'aprova el Pla Anual Zoosanitari per a 2015 de la Comunitat Valenciana i altres actuacions complementàries. [2015/803]  
El Pla Anual Zoosanitari de l'any 2015 es va publicar en el Diari Oficial de la Comunitat Valenciana número 7438, de 08.01.2015, per mitjà de la Resolució de 9 de desembre de 2014. El singular funcionament d'alguns sectors i la particular organització d'algunes produccions animals fan necessari establir una sèrie d'aclariments quant a la seua execució en algunes espècies i produccions l'especial idiosincràsia de les quals així ho requerix, resol:  
Modificar la Resolució de 9 de desembre de 2014, del director general de Producció Agrària i Ramaderia, en els punts següents:  
  
Apartat primer. Modificació del punt 4.8.4.7 de l'annex II  
El punt 1.5.0.2 de l'annex II queda redactat de la manera següent:  
«Es realitzaran revisions serològiques d'acord amb les pautes següents:  
Explotacions de selecció, de multiplicació, de recria de reproductors, de transició de reproductores primípares i centres d'inseminació artificial: es realitzaran en els reproductors controls serològics quadrimestrals davant de la gE del virus de la malaltia d'Aujeszky, amb una grandària de mostra que permeta detectar la presència de la malaltia amb una prevalença mínima esperada del 5 % i un grau de confiança del 95 %, segons la taula de l'annex IV del Reial Decret 360/2009, de 23 de març, pel qual s'establixen les bases del programa coordinat de lluita, control i eradicació de la malaltia d'Aujeszky. Quan l'explotació tinga nucli genètic propi, la reposició formarà part de l'univers a mostrejar i, per tant, es revisarà coincidint amb els dessagnaments quadrimestrals.  
  
Explotacions de producció (producció de cicle tancat, producció de garrins i producció mixta): es realitzarà almenys un control serològic dels reproductors anualment, que tinguen resultat negatiu davant de la gE del virus de la malaltia d'Aujeszky, en un nombre d'animals que garantisca, amb un nivell de confiança del 95 %, detectar la presència de la malaltia si la seua taxa de prevalença és com a mínim del 5 %, segons la taula de l'annex IV del Reial Decret 360/2009, de 23 de març, pel qual s'establixen les bases del programa coordinat de lluita, control i eradicació de la malaltia d'Aujeszky. Quan l'explotació tinga nucli genètic propi, la reposició formarà part de l'univers a mostrejar i, per tant, es revisarà coincidint amb el dessagnament anual.  
  
Explotacions d'engreix amb cicles continus, engreix amb cicles independents (tot dins - tot fora) i en les explotacions de transició de garrins, es realitzarà un control serològic anual amb una grandària de mostra que permeta detectar la presència de la malaltia amb una prevalença mínima esperada del 10 % i un grau de confiança del 95 %, segons la taula de l'annex IV del Reial Decret 360/2009, de 23 de març, pel qual s'establixen les bases del programa coordinat de lluita, control i eradicació de la malaltia d'Aujeszky. Estos controls podran ser realitzats bé en explotació o alternativament en escorxador.  
Seguiran la pauta de vacunacions següent:  
Reproductors: es vacunaran en massa, amb vacuna que complisca els requisits de l'annex I del Reial Decret 360/2009, tres vegades a l'any en la 1a quinzena dels mesos de febrer, juny i octubre.  
Reposició: es vacunaran, amb vacuna que complisca els requisits de l'annex I del Reial Decret 360/2009, almenys tres vegades abans d'entrar en el cicle reproductiu, i s'administrarà la tercera dosi entre les 21 i 24 setmanes de vida.  
Engreix: es vacunaran, amb vacuna que complisca els requisits de l'annex I del Reial Decret 360/2009, entre la desena i la dotzena setmana de vida, i es revacunaran 3 o 4 setmanes després. Si arriben a l'edat de 6 mesos es tornaran a vacunar i es revacunaran cada quatre mesos fins que abandonen l'explotació.  
En explotacions d'engreix continu, amb cicles independents per naus (tot dins - tot fora), l'ompliment de les naus es realitzarà en un termini màxim de 14 dies i es vacunarà cada nau com s'indica en el paràgraf anterior.  
En les explotacions d'engreix que practiquen l'entrada contínua, l'aplicació de la primera dosi s'efectuarà en la primera setmana d'entrada dels animals i es revacunarà mensualment cada nau en massa.  
  
Queden exceptuades de la vacunació aquelles explotacions indemnes (A3) que complisquen les condicions establides per a qualificar-se com a oficialment indemne (A4), amb la comunicació prèvia al servici veterinari oficial i autorització expressa de la Secció de Producció i Sanitat Animal de les direccions territorials en les condicions establides per la Direcció General de Producció Agrària i Ramaderia.»  
  
Apartat segon. Modificació del punt 4.2 de l'annex II  
El punt 4.2 de l'annex II queda redactat de la manera següent:  
«- Salmonel·losi  
Caldrà ajustar-se al que disposen els programes nacionals per a la vigilància i control de determinats tipus de salmonel·la en ponedores, broilers, reproductores i titots. Així mateix, amb la introducció prèvia en totes les explotacions d'animals de les espècies Gallus gallus (gallines) i Meleagris gallopavo (titot) s'efectuarà un control de neteja d'instal·lacions i utillatge que demostre l'absència de Salmonella.  
Profilaxi vacunal: en els animals pertanyents a l'espècie Gallus gallus les futures ponedores i reproductores es vacunaran davant de les salmonel·losis d'importància per a la salut pública abans d'entrar en producció.  
Les guatles estan excloses d'estos plans, però en el cas de les guatles de posta se seguirà almenys el que disposa el pla sanitari avícola.  
  
- Influença aviària  
Caldrà ajustar-se al que disposa el programa de vigilància de la influença aviària a Espanya.  
- Malaltia de Newcastle, Congo-Crimea i Mycoplasma gallisepticum  
Es realitzarà una vigilància passiva amb declaració dels casos que puguen aparéixer.»  
  
Apartat tercer. Modificació del punt 9.2 de l'annex II  
El punt 9.2 de l'annex II queda redactat de la manera següent:  
«Controls previs al moviment:  
Per a les espècies de l'apartat anterior, incloent-hi perdius, faisans i coloms, caldrà ajustar-se a les disposicions del Reial Decret 1082/2009, de 3 de juliol, pel qual s'establixen els requisits de sanitat animal per al moviment d'animals d'explotacions cinegètiques, d'aqüicultura continental i de nuclis zoològics, així com d'animals de fauna silvestre.  
  
Les actuacions arreplegades en este annex II les executarà la Direcció General de Producció Agrària i Ramaderia, a través del Servici de Sanitat i Benestar Animal, amb mitjans propis:  
- Les encaminades a la qualificació, manteniment o recuperació de l'estatus sanitari de les explotacions d'oví, caprí i boví, en el marc dels programes nacionals d'eradicació de brucel·losi ovina-caprina i brucel·losi, tuberculosi, leucosi i peripneumònia bovina.  
- La vigilància entomològica i serològica de la llengua blava.  
- Les revisions serològiques davant de brucel·losi i tuberculosi necessàries per a realitzar la transhumància basant-se en el que establixen els programes nacionals d'eradicació vigents.  
- Les revisions serològiques encaminades a la qualificació, manteniment i, si és el cas, recuperació de la qualificació sanitària A3 davant de la malaltia d'Aujeszky de totes les explotacions de porcí a excepció de les explotacions d'engreix, transició de garrins, recria de reproductors, transició de reproductores i centres d'inseminació artificial.  
  
- Les revisions serològiques que preveu el Programa Nacional de Vigilància Sanitària de Bestiar Porcí.  
- Les incloses en el programa de vigilància de la influença aviària a Espanya.  
Quedaran en l'àmbit d'execució dels servicis veterinaris de les ADSR o dels veterinaris/àries d'explotació, en aquelles que no estiguen integrades en una ADSR:  
1. Oví-caprí  
- La vigilància passiva clínica i la profilaxi vacunal, si és el cas, del Programa Nacional de Llengua Blava  
- La vigilància activa i passiva del Programa Nacional de Vigilància, Control i Eradicació de la Tremolor o Scrapie.  
- Totes les revisions necessàries per a poder efectuar moviments, tant per a vida com, si és el cas, per a sacrifici, excepte en els casos de transhumància.  
2. Boví  
- Control serològic contra la brucel·losi, per a moviments.  
- Control de tuberculosi per a moviments, amb l'autorització prèvia i amb la supervisió dels SVO.  
- Profilaxi vacunal contra la llengua blava, d'acord amb la legislació vigent en cada moment.  
3. Porcí  
- Les revisions serològiques contra la malaltia d'Aujeszky en les explotacions d'engreix, transició de garrins, recria de reproductors, transició de reproductores, centres d'inseminació artificial, explotacions A4 i explotacions A3 en via de qualificació a A4.  
- La profilaxi vacunal contra la malaltia d'Aujeszky, en tot tipus d'explotacions subjectes a vacunació.  
- Totes aquelles revisions necessàries per a poder efectuar els moviments, tant per a vida com, si és el cas, per a sacrifici.  
4. Avicultura  
- Aquelles actuacions que així establisca el Programa Nacional per a la Vigilància i Control de Determinats Tipus de Salmonel·la en Ponedores, Broilers, Reproductores i Titots.  
- La vigilància passiva, en relació amb la malaltia de Newcastle, Congo-Crimea i Mycoplasma gallisepticum.  
5. Resta d'espècies  
- L'execució d'aquelles actuacions arreplegades en este annex recauen en els servicis veterinaris de les ADSR o dels veterinaris/àries d'explotació, en aquelles que no estiguen integrades en una ADSR.»  
  
Apartat quart. Modificació de l'annex V  
L'annex V queda redactat de la manera següent:  
«Els laboratoris autoritzats per al processament de mostres relatives a les malalties contingudes en este PAZ hauran de remetre la informació especificada en l'annex XIV amb el format que es concreta en eixe mateix annex, almenys amb periodicitat mensual. La comunicació s'efectuarà per mitjà de fitxer adjunt a correu electrònic, enviat a l'adreça ?plan\_ghifscdsbgrc@uhb.gp?, des d'on s'enviarà un missatge de confirmació de la recepció del correu. Si el fitxer és correcte es carregarà en la base de dades RERA, i en cas contrari serà rebutjat. El fitxer rebutjat i el missatge d'error seran tornats al laboratori emissor perquè corregisca el fitxer i el torne a enviar. Només el fitxer correcte tindrà validesa a l'efecte del compliment d'estes obligacions.  
  
El termini per a la remissió de la informació serà com a màxim de 72 hores després de la validació de l'analítica en el cas de resultats positius. En l'espècie avícola i dins del marc dels programes nacionals de salmonel·la, amb caràcter previ a l'entrada dels animals en l'explotació s'hauran de remetre els resultats de les proves de verificació de l'eficàcia de la neteja i desinfecció, per correu electrònic, a l'adreça de l'oficina comarcal corresponent d'acord amb l'annex XIII només en els casos amb antecedents positius en els últims sis mesos.»  
  
Contra la present resolució, que no posa fi a la via administrativa, es pot interposar, en el termini d'un mes comptador des de l'endemà de la notificació o publicació, recurs d'alçada davant del secretari autonòmic d'Agricultura, Pesca, Alimentació i Aigua, de conformitat amb el que disposen els articles 114 i 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
València, 27 de gener de 2015.- El director general de Producció Agrària i Ramaderia: José Miguel Ferrer Arranz.